b'\n_START_ARTICLE_\nDigmaan ng Taglamig\n_START_PARAGRAPH_\nAng Digmaan ng Taglamig (Finnish: talvisota, Suweko: vinterkriget, Ruso: \xd0\x97\xd0\xb8\xcc\x81\xd0\xbc\xd0\xbd\xd1\x8f\xd1\x8f \xd0\xb2\xd0\xbe\xd0\xb9\xd0\xbd\xd0\xb0\xcc\x81, tr. Zimnyaya voyna) ay isang digmaan sa pagitan ng Unyong Sovyet at Finland noong 1939\xe2\x80\x931940. Nagsimula ito nang lusubin ng Unyong Sovyet ang Finland noong Nobyembre 30, 1939 (tatlong buwan pagkatapos ng simula ng Ikalawang Digmaang Pandaigdig), at natapos sa Kasunduan ng Kapayapaan sa Moscow noong Marso 13, 1940. Dineklara ng Liga ng mga Bansa ang paglusob na ilegal at pinalayas ang Unyong Sovyet mula sa Liga noong Disyembre 14, 1939._NEWLINE_Inaangkin noon ng Unyong Sovyet ang mga teritoryo ng Finland, kasama rito ang pag-urong ng hangganan ng Finland palayo, pangunahin na para protektahan ang Leningrad, na 32 kilometro lamang ang layo mula sa hangganan ng Finland. Tumanggi ang Finland kaya lumusob ang USSR. Maraming akda ang nagsasabi na nilayon ng Unyong Sobyet na sakupin ang buong Finland,  ngunit may mga akda rin na nagsasabi ng kabaligtaran._NEWLINE_Mas maraming sundalo (tatlong beses), eroplano (tatlumpung beses), at tanke (isangdaan beses) ang mga Sovyet kaysa sa mga Finlandes, ngunit ang hukbo ng Unyong Sobyet ay lubhang humina dahil sa Great Purge ni Joseph Stalin noong 1937. Umabot sa mahigit tatlumpung libong mga opisyal ng hukbo ang naalis sa pwesto nila, binitay man o ipinakulong, kaya karamihan sa mga opisyal ng Red Army ay kulang sa kasanayan. Dagdag rito ang mataas na morale at magandang liderato ng hukbo ng Finland, kaya nagawa nilang mapigilan ang mga paglusob ng Unyong Sobyet sa loob ng maraming buwan._NEWLINE_Ngunit dahil sa inayos muli ang organisasyon ng Red Army, nagawang makalampas sa mga hangganan ang mga puwersa ng Unyong Sovyet. Dahil dito, pumayag ang Finland na magsuko pa ng higit na lupain kaysa sa hinihingi ng Unyong Sovyet noong 1939. Tinanggap ito ng mga Sovyet dahil sa dami ng mga nasawi sa kanilang panig._NEWLINE_Tumigil ang labanan noong Marso 1940 nang malagdaan ang Kasunduan ng Kapayapaan sa Moscow. Sinuko ng Finland ang aabot sa 11% ng lupain nito at 30% ng ekonomiya nito sa Unyong Sovyet.  Napakalaki ng nawala ng Unyong Sovyet, kaya humina ang reputasyon nito sa ibang bansa. Nakakuha sila ng malaking teritoryo sa lugar ng Lawa ng Ladoga at lupain sa Hilagang Finland, anupat nagbigay ng hight na lupain sa paligid ng lungsod ng Leningrad. Napanatili ng Finland ang kalayaan nito at napaganda pa ang reputasyon nito.'